46 vas vir kinderpornografieFoto bloot ter illustrasie. (Argieffoto: Unsplash) Nieu-Seelandse owerhede het vandeesweek 46 mense in hegtenis geneem wat glo geruime tyd al beeldmateriaal van kinders wat seksueel misbruik word aanlyn rondstuur. Boonop is talle kinders regoor die wêreld van verdere misbruik gered. Die inhegtenisnemings vorm deel van ŉ internasionale ondersoek wat sedert 2019 derduisende sosiale media- rekeninge dophou wat glo hierdie beeldmateriaal deel. Die Europese wetstoepassingsagentskap Europol het Woensdag bevestig dat ŉ aanlyn diensverskaffer destyds die verskynsel aangemeld het. Die verskaffer het gesê dat ŉ aantal gebruikers die betrokke platform gebruik om “besonder ontstellende kindermishandelingbeelde met mekaar te deel”. “Sommige foto’s wat oor en weer gestuur is beeld sadistiese dade uit waarin kinders en selfs babas misbruik word,” het Europol in ŉ verklaring gesê. Nieu-Seeland se departement van binnelandse sake het altesame 146 kinders regoor die wêreld van verdere misbruik gered. “Die ondersoek het meer as 90 000 aanlyn rekeninge wêreldwyd geïdentifiseer en besonderhede hieroor is met die relevante nasionale owerhede gedeel,” het Europol gesê. Nog 100 vermeende pedofiele is regoor die Europese Unie (EU) geïdentifiseer en 836 sake is intussen wêreldwyd in verband hiermee geopen. Volgens Europol is twee voorvalle in Oostenryk en Hongarye oopgevlek waarin die verdagtes hul eie kinders, onderskeidelik ses en agt jaar oud, mishandel het en beeldmateriaal daarvan gedeel het. “Hierdie kinders is ook nou veilig.” ŉ Ondersoek in Spanje het bevind dat ŉ verdagte beeldmateriaal vervaardig het waarin kinders seksueel uitgebuit is. Dié het glo ook naakte volwassenes sonder hul toestemming verfilm. Verskeie ondersoeke in verband met die gru-beelde duur in talle EU-lande voort.